Benediktas Vanagas

Benediktas Vanagas (g. 1977 m. kovo 16 d.) – autosporto lenktynininkas iš Lietuvos. B. Vanagas vienas universaliausių lenktynininkų Baltijos šalyse. Pasiekęs aukštų rezultatų ralio, žiedinių lenktynių, ralio maratonų ir bekelės varžybų trasose. Dažniausiai lenktyniauja ralio varžybose.

Šeima 
Benedikto Vanago tėvas buvo garsus chorvedys, dirigentas Juozas Vanagas. Motina – gydytoja Vida Veronika Rimševičienė.

Karjera 
2012–2016 m. dalyvavo Palangos 1000 kilometrų lenktynėse su Porsche 911 GT3 CUP automobiliu, bei jas laimėjo du kartus: 2013 ir 2016.

2015 m. Dakaro ralyje finišavo 24-oje vietoje – iki 2017 m. Dakaro ralio tai buvo geriausias lietuvių pasiekimas šiose lenktynėse ir dar kartą pakartotas geriausias Baltijos valstybių sportininkų pasiekimas. 2015 m. viduryje lietuvis kartu su nauju šturmanu lenku Sebastian Rozwadowski startavo penktajame Pasaulio ralio maratono taurės etape – Italian Baja ralyje. Po trijų dienų lenktynių ekipažas užėmė 6 vietą galutinėje 1 grupės įskaitoje. Nuo nugalėtojo Nasser Al-Attiyah lietuvis atsiliko 15 min. 19 s.

Nuo 2015 iki 2017 m. m. lenktynininkas raliuose naudojo „Toyota Hilux Overdrive“ automobilį. Jis varomas Toyota V8, 5000 cm³, benzininiu varikliu, turinčiu 390 AG, 620 Nm galingumą. Automobilis pasiekia maksimalų 190 km/val. greitį. Naudojama Sadev sekvencinė, 6 pavarų dėžė.

2017 m. sausį B. Vanagas pranešė, kad su savo komanda turėtų dalyvauti 2017 m. FIA ralio reido pasaulio taurės čempionate, kuris prasidės vasario pabaigoje, tačiau nespėjus grįžti technikai iš Pietų Amerikos, planai buvo atšaukti.
2017 m. balandžio 20 d. sportininkas pristatė savo naująjį klasikinio ralio automobilį Škoda Fabia R5. Jis pakeitė iki tol naudotą 16 metų senumo Subaru Impreza WRC., su kurio, 2001 metais, Pasaulio ralio čempionate važiavo 2003 metų pasaulio ralio čempionas Petter Solberg.

2019 m. Dakaro ralyje ralyje B.Vanagas pasiekė geriausią savo Dakaro ralio rezultatą – 11 vieta bendroje įskaitoje. Ekipažas įveikė ralį per 42val. 48min. 17s., ir nuo 10 vietos atsiliko vos 5 sekundėmis. 

2019 m. pabaigoje, besiruošiant 2020 m. Dakaro raliui, lietuvio šturmanas S. Rozwadowski susirgo virusine liga ir negalėjo dalyvauti Dakaro lenktynese. B. Vanagas sugebėjo sudaryti sutartį su nauju šturmanu iš Portugalijos Filipe Palmeiro ir dalyvauti Dakare Saudo Arabijoje. 

2020 m. lapkričio mėn. buvo pasirašyta sutartis su Filipe Palmeiro visam 2021 m. sezonui, pradedant 2021 m. Dakaro raliu. Šiame ralyje B.Vanagas pasiekė 12 vietą bendroje įskaitoje.

2022 m. birželio 28 d. Benediktas pranešė, kad baigė bendradarbiavimą su šturmanu F. Palmeiro. Naujuoju lietuvio šturmano tapo estas Kuldar Sikk.

Visuomeninė veikla 
B. Vanagas aktyviai dalyvauja visuomeninėje veikloje. Dažnai sportininkas patenka į DELFI organizuojamų „Lietuvos įtakingiausieji“ žmonių rinkimų sąrašą – 2016 m. užimta 55 vieta, 2017 m. sporto atstovų kategorijoje – 6 vieta, bendrai – 26 vieta.

B.Vanagas populiarina visuomenėje profesionalumą ir tautinę savimonę. Bendrauja su moksleiviais, studentais, dalyvauja įvairiuose socialiniuose renginiuose. Lietuviams visame pasaulyje lenktynininkas primena Vyčio simbolio ir istorinės Lietuvos vėliavos svarbą. Valstybės vertybes B.Vanagas akcentuoja ir kaip Lietuvos kariuomenės ambasadorius.

2011 m. B. Vanagas buvo įvertintas vienu garbingiausiu Vilniaus miesto Šventojo Kristoforo apdovanojimu. 2014 m. B. Vanagas gavo Kūno kultūros ir sporto departamento apdovanojimą „Už nuopelnus Lietuvos sportui“.

Karjeros pasiekimai 
 2009 m. Šilko kelio ralio lenktynėse su šturmanu Sauliumi Jurgelėnu užimta 5 vieta savo klasėje ir 8 bendroje įskaitoje.
 LADOGA TROPHY 2009: 2 vieta TR1 klasėje, 3 laimėti greičio ruožai.
 LADOGA TROPHY 2010: 2 vieta TR1 klasėje, septyni laimėti greičio ruožai.
 2010 m. Šilko kelio ralis: 2 vieta klasėje, 7 vieta bendroje įskaitoje, 1 laimėtas greičio ruožas.
 2012 m. Švedijos ralis: 4 vieta N4 klasėje.
 2012 m. Lietuvos ralio čempionatas: 3 vieta (N4, II jungtinė įskaita).
 2012 m. 1000 kilometrų lenktynės Palangoje: 2-oji vieta kvalifikaciniuose važiavimuose.
 2013 m. 1000 kilometrų lenktynės Palangoje: 1-oji vieta bendroje įskaitoje.
 2015 m. Dakaro ralis – 24 automobilių įskaitos vieta. 1-oji vieta privačių komandų įskaitoje.
 2015 m. Italian Baja ralis – 6 vieta galutinėje 1 grupės įskaitoje.
 2015 m. 1000 kilometrų lenktynės Palangoje: 6-oji vieta bendroje įskaitoje.
 2016 m. 1006 kilometrų lenktynės Palangoje – 1 vieta bendroje įskaitoje.
 2017 m. FIA Baltic Rally Trophy – 1 vieta bendroje įskaitoje.
 2019 m. Dakaro ralis – 11 automobilių įskaitos vieta.
 2021 m. Baja Poland – 3 vieta bendroje įskaitoje.
 2022 m. Hungarian Baja – 1 vieta bendroje įskaitoje.

Dakaro ralio rezultatai

Pergalės ralyje

Šaltiniai

Nuorodos 
 Oficiali svetainė

Lietuvos ralio lenktynininkai
Lietuvos automobilių lenktynininkai